Der er dystre udsigter for den kollektive trafik i Aarhus, som er plaget af massivt underskud.

Næste år mangler der 73 millioner kroner til byens kollektive trafik, og underskuddet vil kun vokse de kommende år, fordi busser - og primært letbanen - har vist sig dyrere at bygge og drive, samtidig med at transportmidlerne tjener færre penge, end der var budgetteret med.

Byrådet skal skabe balance og sikre de nødvendige midler i den kollektive trafik, for det får alvorlige konsekvenser, hvis vi alene skal gøre det ved at nedlægge busruter. Rådmand for Teknik og Miljø, Bünyamin Simsek (V)

Det viser en analyse, som Aarhus Kommunes byråd har foretaget som status på banens økonomi forud for kommunens budgetlægning for 2020.

Kommer økonomien ikke i balance nu og her, er det derfor nødvendigt at nedlægge op til ni buslinjer i kommunen, hvilket svarer til halvdelen af busruterne i Aarhus, lyder det i analysen.

Rådmand for Teknik og Miljø, Bünyamin Simsek (V), der også er medlem af bestyrelsen for Aarhus Letbane, vil have byrådet til at gå en anden vej. Han mener, løsningen er at tilføre penge for at rette op på økonomien:

- Byrådet skal skabe balance og sikre de nødvendige midler i den kollektive trafik, for det får alvorlige konsekvenser, hvis vi alene skal gøre det ved at nedlægge busruter. Det ønsker jeg ikke, siger han.

Bünyamin Simsek har været byrådsmedlem i Aarhus Kommune siden 2002 og er medlem af letbanens bestyrelse. Ved kommunalvalget i 2017 fik han 5.742 personlige stemmer. (© Dr Østjylland)

10 millioner til kollektiv trafik

Helt konkret foreslår Bünyamin Simsek at tilføre 10 millioner kroner om året til den kollektive trafik. Igen i 2021, når der er en samlet økonomi for letbanen, skal der så tages stilling til spørgsmålet.

- Jeg har foreslået, at vi i budgetforhandlingerne i efteråret afsætter de nødvendige midler, så vi kan skabe balance i økonomien og styrke den kollektive trafik i oplandet. Det bør vi gøre, hvis vi skal have flere til at tage den kollektive trafik, siger han.

Simsek håber på, at letbanen med årene bliver billigere i drift, end det er tilfældet i dag.